Pe 15 mai se deschide Centrul de servicii social integrate Mănăstioara din Siret. Oamenii vor beneficia de investigații medicale generale gratuite
În data de 15 mai, ora 14.00 se deschide oficial la Siret Centrul de servicii sociale integrate Mănăstioara, a anunțat primarul Adrian Popoiu. Cu această ocazie, va fi organizată o nouă ediție a acțiunii Ziua Sănătății în care vor fi efectuate gratuit investigații medicale generale; control medical pediatric; tensiune, glicemie și alte analize de bază; electrocardiograme; consult stomatologic; consiliere psihologică etc.
”Acțiunea este deschisă tuturor cetățenilor, de toate vârstele: copii, tineri, adulți, seniori, serviciile fiind gratuite. În luna aprilie, la o activitate similară organizată de primărie și DAS, s-au descoperit 2 cazuri destul de serioase de hipertensiune, astfel că încurajăm participarea voastră în număr cât mai mare. Prevenția este cheia sănătății! Mulțumim voluntarilor noștri, cadre medicale cu experiență: Burlă Arcadie (doctor), Găină Lavinia (asistent medical), Homan Andreea (medic pediatru), Masapiuc Delia (psiholog), Orban Oana (doctor), Policsek Sorin (ambulanțier), Sauciuc Dan (doctor stomatolog). În deschiderea evenimentului va avea loc o slujbă de sfințire a centrului. Vă așteptăm cu drag!”, a transmis Popoiu.